મહેસાણાના પાદરમાં ખેરવા ગામે આવેલી 300 એકર જમીનમાં પથરાયેલી ગણપત યુનિવર્સિટી એ અનિલભાઈની ગુજરાતને મળેલી ઉત્તમ ભેટ છે. આ ભેટ અણમોલ છે. હજારો યુવાનોના જીવનમાં પરિવર્તન લાવી રહેલી આ ગણપત યુનિવર્સિટીમાં અત્યારે દસ હજાર વિદ્યાર્થીઓ ભણી રહ્યા છે. અનિલભાઈનું સ્વપ્ન હતું 25 હજાર વિદ્યાર્થીઓનું. ગણપતભાઈ અને અનિલભાઈ છેલ્લાં થોડાં વર્ષોથી દિવસ-રાત સતત ગણપત યુનિવર્સિટીના વિકાસની જ મથામણ કરતા હતા. ગણપતભાઈ ભારત આવે એટલે બન્ને મિત્રો પરિવાર સાથે ગણપત યુનિવર્સિટીના પરિસરમાં જ રહે. જુદા જુદા વિભાગોની મુલાકાતો લે અને સંબંધિત હોદેદારો સાથે ચર્ચા પણ કરે. અનિલભાઈના જીવનચરિત્રના સંદર્ભમાં મેં અને ભિખેશ ભટ્ટે ગણપતભાઈનો એક લાંબો ઇન્ટરવ્યુ શૂટ કર્યો હતો. તેમાં અનિલભાઈ વિશે તેમણે ઘણી રસપ્રદ વાતો કરી હતી. તેમાં એક તબક્કે તેઓ એવું પણ બોલ્યા હતા કે… ખરેખર આ યુનિવર્સિટીનું સાચું નામ તો અનિલ યુનિવર્સિટી હોવું જોઈએ.